Document ID: 32009D0335

KOMISIJOS SPRENDIMAS
2009 m. balandžio 20 d.
dėl finansinės garantijos nustatymo pagal Europos Parlamento ir Tarybos direktyvą 2006/21/EB dėl kasybos pramonės atliekų tvarkymo techninių gairių
(pranešta dokumentu Nr. C(2009) 2798)
(2009/335/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 15 d. Europos Parlamento ir Tarybos direktyvą 2006/21/EB dėl kasybos pramonės atliekų tvarkymo ir iš dalies keičiančią Direktyvą 2004/35/EB (1), visų pirma į jos 22 straipsnio 1 dalies c punktą,
kadangi:
(1)
Siekiant užtikrinti, kad valstybės narės, nustatydamos Direktyvos 2006/21/EB 14 straipsnyje nurodytą finansinę garantiją, laikytųsi bendro požiūrio, reikėtų apibrėžti bendrą būtiniausią garantijos skaičiavimo pagrindą, ypač dėl informacijos, į kurią turi būti atsižvelgta, ir garantijos skaičiavimo metodo.
(2)
Šiame sprendime numatytos priemonės atitinka pagal Direktyvos 2006/21/EB 23 straipsnio 2 dalį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės ir kompetentingos institucijos Direktyvos 2006/21/EB 14 straipsnyje nurodytą finansinę garantiją apskaičiuoja atsižvelgdamos į:
a)
tikėtiną atliekų įrenginio poveikį aplinkai ir žmonių sveikatai,
b)
rekultivavimo, įskaitant nebenaudojamo atliekų įrenginio priežiūrą, apibrėžtį;
c)
taikomus aplinkos apsaugos standartus ir tikslus, įskaitant atliekų įrenginio fizinį stabilumą, būtiniausius grunto ir vandens išteklių kokybės standartus ir didžiausias leistinas teršalų išleidimo normas;
d)
technines priemones, kurios yra reikalingos aplinkos apsaugos tikslams pasiekti, visų pirma priemones, kuriomis siekiama užtikrinti atliekų įrenginio stabilumą ir riboti aplinkai daromą žalą;
e)
priemones, kurios yra reikalingos tikslams pasiekti uždarymo metu ir po uždarymo, įskaitant žemės rekultivavimą, prireikus tvarkymą ir priežiūrą po įrenginio uždarymo ir, jei reikalinga, priemones biologinei įvairovei atkurti,
f)
apytikrį poveikio laikotarpį ir reikalingas poveikio mažinimo priemonėmis,
g)
išlaidų, reikalingų žemės rekultivavimui užtikrinti uždarymo metu arba po uždarymo, įskaitant galimą priežiūrą po uždarymo arba teršalų tvarkymą, apskaičiavimą.
2. g punkte nurodytą išlaidų apskaičiavimą atlieka nepriklausomos ir tinkamą kvalifikaciją turinčios trečiosios šalys; atliekant vertinimą atsižvelgiama į neplanuoto ar pirmalaikio uždarymo galimybę.
2 straipsnis
Šis sprendimas skirtas valstybėms narėms.
Priimta Briuselyje 2009 m. balandžio 20 d.

Labels: 14
20